Source: https://auto.pub/et-ee/post/roolijoodikud-j%C3%A4id-autodest-ilma-%C3%BCks-saadeti-pikaks-ajaks-vangi/103801
Timestamp: 2019-05-19 23:45:04+00:00
Document Index: 4210745

Matched Legal Cases: ['kohus ', 'kohus ', 'kohus ', 'kohus ', 'kohus ', 'Kohus ']

Roolijoodikud jäid autodest ilma. Üks saadeti pikaks ajaks vangi - Auto.pub
Roolijoodikud jäid autodest ilma. Üks...
Roolijoodikud jäid autodest ilma. Üks saadeti pikaks ajaks vangi
Tartu maakohus tunnistas kaks meest süüdi mootorsõiduki joobes juhtimises ja konfiskeeris mõlemalt mehelt kuriteo toimepanemise vahendina kaubikud – Ford Transiti ja Opel Vivaro. Varemgi joobes juhtimises süüdi tunnistatud 48-aastane Margus läheb vangi ligi kolmeks ja pooleks aastaks.
Margust on kohus kahel korral kriminaalkorras karistanud ja mõistis talle eelmise karistusega joobes juhtimise eest katseaja, mis kestnuks tuleva suveni. Seega pani ta uue kuriteo toime katseajal ja tema vangistusele liideti ka varasem karistus, teatas lõuna ringkonnaprokuratuuri pressinõunik Kauri Sinkevicius.
"Varem karistatud ja karistuse kandmisest ennetähtaegselt vabastatud 48-aastane Margus ei suutnud katseaega edukalt läbida – jäi joobes juhtimise eest väärteokorras lubadest ilma ja nüüd juhtis kriminaalses joobes oma kaubikut. Ilmselgelt ei suuda ta vabaduses viibides kõrvalistele inimestele ohtlikest kuritegudest hoiduda ja peab seetõttu pikema aja vabadusest isoleerituna veetma," ütles lõuna ringkonnaprokuratuuri abiprokurör Jüri Vissak.
Varem karistamata 48-aastane Riho peab šokivangistusena trellide taga veetma nädala. Neljapäeval Elvas kinni peetud Riho on tänavu varemgi kriminaalses joobes sõiduki roolist tabatud, kuid varem teda karistatud ei ole. Nüüd määras kohus talle pooleteise aasta pikkuse katseaja, mille jooksul ei tohi ta tarvitada alkoholi, peab registreerima ennast "Kainem ja tervem Eesti" programmi ja osalema sotsiaalprogrammis. Lisaks võttis kohus talt ära kuueks kuuks sõiduki juhtimisõiguse.
Kohustuste täitmist kontrollib katseajal kriminaalhooldaja, nende rikkumise korral ootab Rihot ligi üheksa kuu pikkune reaalne vangistus.
"Loodame, et pooleteise aastase katseaja jooksul suudab ta alkoholist või vähemalt alkoholijoobes sõidukite juhtimisest hoiduda ja oma liikluskäitumist oluliselt parandada," ütles abiprokurör Vissak.
Mõlemad mehed juhtisid joobeseisundis oma autot 23. aprilli õhtul ja ühe mehe sõidu lõpetas politsei Elvas, teine mees peeti kinni Tartus.
Vissak kinnitas, et kohus konfiskeerib reeglina korduvate roolijoodikute autod. "Korduvad roolijoodikud peaksid endale aru andma, et võivad kergesti oma sõiduriistast ilma jääda. Kohus on korduvalt konfiskeerinud ka elukaaslastele, vanematele, lastele või sõpradele kuuluvaid sõidukeid, kui nad kasvõi kergemeelsusest on aidanud kaasa sõiduki kasutamisele joobes inimese poolt. Arvestama peab ka sellega, et korduvad roolijoodikud veedavad mingi aja karistusest reaalselt vanglas. Seega on äärmiselt rumal joobeseisundis sõidukit juhtida, sest karistus on kulukas ja korduvate roolijoodikute puhul väga karm," märkis ta.
Roolijoodikult konfiskeeriti sõiduk, võeti ära juhtimisõigus ja ta ise pisteti trellide taha
Kuidas Ferrari ostuga 5,7 miljonit teenida
Narvas tabatud roolijoodik jäi ilma nii lubadest, kui autost